LV Eiropas Savienības Oficiālais Vēstnesis L 78/31

KOMISIJAS REGULA (ES) 2016/439

(2016. gada 23. marts),

ar ko Eiropas Parlamenta un Padomes Regulas (EK) Nr. 396/2005 IV pielikumu groza attiecībā uz Cydia pomonella Granulovirus (CpGV), kalcija karbīdu, kālija jodīdu, nātrija hidrogēnkarbonātu, reskalūru un Beauveria bassiana celmu ATCC 74040 un Beauveria bassiana celmu GHA

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu,

tā kā:

(1) Konkrēti MAL netika noteikti Cydia pomonella Granulovirus (CpGV), kalcija karbīdam, nātrija hidrogēnkarbonātam, reskalūram, Beauveria bassiana celmam ATCC 74040 un Beauveria bassiana celmam GHA. Turklāt minētās vielas nebija iekļautas Regulas (EK) Nr. 396/2005 IV pielikumā, tāpēc uz tām attiecas minētās regulas 18. panta 1. punkta b) apakšpunktā noteiktā sākotnējā vērtība – 0,01 mg/kg. Kālija jodīds ir iekļauts Regulas (EK) Nr. 396/2005 IV pielikumā.

(2) Par Cydia pomonella Granulovirus (CpGV) Eiropas Pārtikas nekaitīguma iestāde (“iestāde”) secināja (2), ka šie vīrusi nav patogēni cilvēkiem un tie neradīs toksīnus. Tādēļ tiek uzskatīts par lietderīgu iekļaut šo vielu Regulas (EK) Nr. 396/2005 IV pielikumā.

(3) Attiecībā uz kalcija karbīdu iestāde secināja (3), ka šī viela nenonāk cilvēku pārtikas ķēdē. Tādēļ tiek uzskatīts par lietderīgu iekļaut šo vielu Regulas (EK) Nr. 396/2005 IV pielikumā.

(4) Kālija jodīds ir minerālviela, ko var izmantot uztura bagātinātāju ražošanā saskaņā ar Eiropas Parlamenta un Padomes Direktīvu 2002/46/EK (4). Ņemot to vērā, tiek uzskatīts, ka ir lietderīgi svītrot zemsvītras piezīmi, pieprasot izvērtēšanu attiecībā uz šo vielu saskaņā ar Regulas (EK) Nr. 396/2005 12. pantu.

(5) Nātrija hidrogēnkarbonāts ir apstiprināts par pamatvielu saskaņā ar Eiropas Parlamenta un Padomes Regulu (EK) Nr. 1107/2009 (5). Ņemot vērā Komisijas Īstenošanas regulu (ES) 2015/2069 (6), Komisija uzskata, ka minēto vielu ir lietderīgi iekļaut Regulas (EK) Nr. 396/2005 IV pielikumā.

(6) Attiecībā uz reskalūru iestāde secināja (7), ka šo vielu ir lietderīgi iekļaut Regulas (EK) Nr. 396/2005 IV pielikumā.

(7) Attiecībā uz Beauveria bassiana celmu ATCC 74040 un Beauveria bassiana celmu GHA (8) iestāde nevarēja izdarīt secinājumus par tāda riska novērtējumu, kāds patērētājiem rodas, uzņemot minētās vielas ar uzturu, jo daļa informācijas nebija pieejama un riska pārvaldītājiem vajadzēja veikt padziļinātu izskatīšanu. Šī padziļinātā izskatīšana tika atspoguļota attiecīgajos pārskata ziņojumos (9) (10), kuros tika secināts, ka šo vielu metabolītu radītais risks cilvēkiem ir nenozīmīgs. Ņemot vērā minētos secinājumus, Komisija uzskata, ka minētās vielas būtu lietderīgi iekļaut Regulas (EK) Nr. 396/2005 IV pielikumā.

(8) Tāpēc Regula (EK) Nr. 396/2005 būtu attiecīgi jāgroza.

(9) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 IV pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 23. martā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance Cydia pomonella granulovirus. EFSA Journal 2012;10(4):2655. [40. lpp.] doi:10.2903/j.efsa.2012.2655.

(3) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance calcium carbide. EFSA Journal 2011;9(10):2419. [48. lpp.] doi:10.2903/j.efsa.2011.2419.

(4) Eiropas Parlamenta un Padomes 2002. gada 10. jūnija Direktīva 2002/46/EK par dalībvalstu tiesību aktu tuvināšanu attiecībā uz uztura bagātinātājiem (OV L 183, 12.7.2002., 51. lpp.).

(5) Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(6) Komisijas 2015. gada 17. novembra Īstenošanas regula (ES) 2015/2069, ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū apstiprina pamatvielu nātrija hidrogēnkarbonātu un groza Komisijas Īstenošanas regulas (ES) Nr. 540/2011 pielikumu (OV L 301, 18.11.2015., 42. lpp.).

(7) Eiropas Pārtikas nekaitīguma iestāde, 2015; Conclusion on the peer review of the pesticide risk assessment of the active substance rescalure. EFSA Journal 2015;13(2):4031, 40. lpp.

(8) Eiropas Pārtikas nekaitīguma iestāde, 2013; Conclusion on the peer review of the pesticide risk assessment of the active substances Beauveria bassiana strains ATCC-74040 and GHA. EFSA Journal 2013;11(1):3031. 44. lpp.

(9) Pārskata ziņojums par darbīgās vielas Beauveria bassiana celmu ATCC 74040, kas pabeigts Augu, dzīvnieku, pārtikas aprites un dzīvnieku barības pastāvīgās komitejas 2008. gada 11. jūlija sanāksmē, paredzot Beauveria bassiana celma ATCC 74040 iekļaušanu Direktīvas 91/414/EEK I pielikumā. SANCO/1546/08; 5. redakcija, 2014. gada 11. jūlijs.

(10) Pārskata ziņojums par darbīgās vielas Beauveria bassiana celmu GHA, kas pabeigts Augu, dzīvnieku, pārtikas aprites un dzīvnieku barības pastāvīgās komitejas 2008. gada 11. jūlija sanāksmē, paredzot Beauveria bassiana celma GHA iekļaušanu Direktīvas 91/414/EEK I pielikumā. SANCO/1547/08; 5. redakcija, 2014. gada 11. jūlijs.